SON'VARACHIM SUNGTTAM:
Khubxea zannanchi "dekilem moddem, yeilem roddnnem" chal mhaka khobor asa mhunn, hanv hanslom ani ogich ravlom.
 "Hansta kitem? Fokannam korinam hanv. Tuka mellunk yeupa fattlem karonn kitem tem zanna tum? " Tannem nettan vicharlem.
 "Tunvem sangonastana mhaka koxem kolltelem? " Hanvem tachea proxnak proxnacheach rupan zap dili.
 "Hanv ek Romi Konknni masik kaddunk yeujitam," apunn khub kitem mottem korunk fuddem sorta oxem aplea jivak somzun to motteponnan uloilo.
 "Tacho fattlo hetu kitem? " Hanvem tachem chintop zannun ghevpacho proyotn kelo.
 "Hetu itloch - Konknnint bhor ghalop. " Tannem horddem matxe fuloun sanglem.
 "Oi? Konknnint bhor ghalop ani magir kitem korop? " Hanv.
 "Anik kitem korpachem? Kainch na. Voilean Konknnichea itihasant ek masik asa mhunn nond zateli. " Tannem odikuch obhimanan sanglem.
 Monant mhonnlem, dusreache ran'nicher adon dovrun ho aplem xit randunk sodta!
 Aiz Konknnint, amche kodde eka poros odik masikam asat. Hantuntlim kaim masikam kallachi goroz mhunn suru zalim. Halinchim thoddim masikam Konknnint nove borovpi utpon'n korpache nodrentlean chalu zalim. Thoddim fokot Konknnint bhor ghalpache nodrentlean zolma aileant. Punn hem sogllem kortana, him masikam Konknni potrokaritent goroz asleli mhotvachi bhor ghalunk visorleant hem dolle dhampun konn-ui sangtolo. Aichea Konknni masikam-nemalleancher gombhirtayen vichar korunk boslear, tantum potrokarita fuloupi gunn sodun-ui mellonant. Dekunuch, hea masikamni potrokaritecho mukhel zago choddan-chodd soroll lekh, kovita, kotha, ek-anki nattkulim, bhurgeam-kannyo hea sahit'yache prokaramni bhouch promannan ghetlolo dista. Tantuntlea tantum, thoddea masikancher Konknni songit ani kantaram mhunn uzvaddaitat! Dekunuch, aiz Konknni masik kaddop mhonnlear lekh, kovita, kotha, ek-anki nattkulim, bhurgeam-kannyo itlench uzvaddavop oxem khubxea zannank dista. Voir ul'lekh kel'le sahit'yache he prokar konn-ui sompeponnim boroun dhaddta oxem khubxea zannank dista, ani ratiam modem konn-ui Konknni masik uzvaddaunk toyar zatat, uzvaddaitat-ui ani xevttim apunn hanspacho mal thartat.
 Konknni masikanchea thoddea sompadpeank ani sompadpi monddollak potrokaritechi il'li-i zannvay asona. Dekun oslea sompadpeanchea sompadpiponna khal choltelea masikancher hachim-tachim kutam, vankddeponnam kaddpi borovpam, apunnuch sarko asa mhunn hott'tt dhorpi lekh, boro vavr korteleancher borovpantlean xenn marop, konnacho rag kaddunk masikacho goir-vapor korop hem sogllem polleunk mellta. Hea soglleantlean, oslea masikanchea sompadpeank Konknni potrokaritechi 'A' ani 'Z' legit khobor na mhunn thavem korta. Itlench nhoi, "Konknni bhaxechi udorgot korunk (khuinchea mollachi udorgot kounk sodtat ti tankanch khobor na ti veglli gozal) hanv masik choloitam" mhunn sangpi thoddea sompadpeanchim masikam legit khubxe pavtti Konknnicheruch vikh onkhun ani buniyad-ghottsann naslelim borovpam uzvaddaun Konknni lokanchea monant duspott kortat tem polletoch, 'anti-virus software' toyar korpi komponeo aplo fuddem dusro toyar kortolo 'anti-virus software' khoponk zai mhunn poilea 'software'-ant 'virus' ghalun vikpachim naddingponnam kortat te gozalicho mhaka ugddas yeta.
 Konknni bhaxek hozar vorsancho mol-mhotvacho itihas asa. Eka kallar, amchea mhalgoddeank Konknni potrokaritechi nadd bori somzololi dekunuch tannim fattlea kallant Konknni potrokarita borech unchle tenkxer pavoileli. Dekun, azun-ui tea Konknni sompadpeanchi ani tanchea potram-masikancho lok tust-tokhnnayecho ugddas korta. Tanche koddchean sfurthi gheun aiche Konknni potrokariten anik-ui unchli tenkxi ganttunk zai asli. Punn potrokaritechi matui zannvay naslele thodde potrokaritechea nanvan ani rupan vegllench kitem tea masikamni uzvaddaitat dekun, aiz legit Konknni potrokarita babot urlea. Ti fulunk na. Ti prouddtayek pavunk na. Mhalgoddeamni ganttun dilele Konknni potrokaritechi tengxi, aichea thoddea ek-torfi (one-sided), sompadpiponnachi tank naslelea ani nanvam purtea Konknni sompadpeank ti sodun-ui mellunk na hem sobhavik asa.
 Khori potrokarita, aili fur, mumrant pur vo kaddli jib laili talleak oxi nhoi mhunn tea sompadpeank konn xikoitolo?
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
(21)
- ▼ March (4)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 